ขยายผลอายัดทรัพย์สิน อดีตคณะกรรมการดำเนินการสหกรณ์ออมทรัพย์สโมสรรถไฟ  5 จังหวัด ประมาณ 214 ล้านบาท
พันตำรวจตรี ยุทธนา แพรดำ รองอธิบดีกรมสอบสวนคดีพิเศษ หรือดีเอสไอ และหน่วยงานที่เกี่ยวข้อง ร่วมกันบูรณาการลงพื้นที่ติดประกาศอายัดทรัพย์สินของอดีตคณะกรรมการดำเนินการสหกรณ์ออมทรัพย์สโมสรรถไฟ จำกัด ในพื้นที่ 5 จังหวัด ได้แก่  กรุงเทพมหานคร นนทบุรี นครปฐม ชลบุรี และอำเภอแก่งกระจาน จังหวัดเพชรบุรี  รวม 110 รายการ มูลค่าประมาณ 214 ล้านบาท หลังจากที่สหกรณ์ออมทรัพย์สโมสรรถไฟ จำกัด ได้มีหนังสือขอความเป็นธรรมผ่านศูนย์ยุติธรรมสร้างสุข กระทรวงยุติธรรม เพื่อขอให้กรมสอบสวนคดีพิเศษ ดำเนินการสอบสวนหลังผู้เสียหายจากกรณีอดีตผู้บริหารสหกรณ์ฯ กับพวก ทุจริตโดยการนำเงินออกจากสหกรณ์ฯด้วยวิธีปล่อยเงินกู้พิเศษให้แก่ตนเองกับพวก เป็นเหตุให้สหกรณ์ฯ ได้รับความเสียหาย ต่อมาดีเอสไอ ได้ดำเนินการกับบุคคลที่กระทำความผิดและได้เร่งดำเนินการกับทรัพย์สินของผู้กระทำความผิด เพื่อนำเงินชดใช้คืนสหกรณ์ฯ ดังกล่าวที่ได้รับผลกระทบโดยตรงทรัพย์สินต่างๆ ที่ยึดอายัดได้ในครั้งนี้ หน่วยงานจะดำเนินการชดใช้คืนให้แก่ผู้เสียหายตลอดจนสมาชิกสหกรณ์จำนวนกว่า 6,000 ราย และสหกรณ์พันธมิตรอีก 15 แห่ง โดยจะดำเนินการร่วมกับสำนักงานคณะกรรมการป้องกันและปราบปรามการฟอกเงิน  หรือ ปปง.  ควบคู่กัน